Allen den, die disen brief an sehent oder hoͤrent lesen, ✳ tuͦn kunt ich, Heinrich Vinsler, schulth̄ ze Brugg, ✳ daz ich offenlich ze gerichte
saz ze Brugg in der stat ✳ an des hocherbornen fùrsten stat, ✳ mines gnedigen herren herzog ✳ Albrechtz ze Oͤsterrich, ze Styr, ze Kernden,
da fùr mich kament ✳ Walther Meiier, ein burger ze Brugg, ✳ und froͧ Adelheit, sin elichù wirtin, ✳ und Walther, Gerdrut Zuffikomerin
sun un̄ sin sun, ✳ ze einem teil, ✳ und Fridrich, schaffener ✳ der erwidigen froͧwen, der eptissin ✳ und des conventz gemeinlich ze Kùngsvelt, gelegen in Costenzer bystum, zem andren teil. ✳ und verjahen da die vorḡ̄ Walther Meiier und fro Adelheit, sin elichù wirtin, ✳ und
Walther, sin sun, gemeinlich fùr si und ir erben ✳ offenlich vor mir in gerichte, ✳ daz si hetten und oͧch hant ✳ ledig und los verlassen ✳ recht
und redlich ✳ die obgenanten erwirdigen froͧwen, ✳ dù eptissin und den convent gemeinlich ze Kùngsvelt, ✳ aller der gelùpt, ✳ so si
dem egenanten Walther Meiier verheissen un̄ verschaffet hatten, ✳ es si von selgeret ✳ und sunderlich von der viͤrzig phunt phennīg
wegen, ✳ die ✳ die obgenanten erwirdig froͧwen ✳ solten han geben ✳ dem vorgenanten Walthers Meiiers sun, Walthern, ✳ dar umb si brief
und insigel hatten ✳ von den obgenanten erwirdigen froͧwen, ✳ daz der selb brief ab sol sin ✳ und ander brief, ✳ die si hetten oder hant vō
den vorḡ erwirdigen froͧwen ✳ von aller geluptschaft ✳ un̄ verheissen wegen, ✳ un̄ sunderlich vō des selgeretz wegen, ✳ so si hattē
getan ✳ dem obgenanten Walther Meiier, ✳ daz oͧch die selben brief tot un̄ ab soͤllent sin, ✳ daz si den vorḡ erwirdigen froͧwen kein
schad soͤllen sin ✳ aͧn alle geverd. ✳ do das alles beschach, ✳ do giengen ✳ die obgenanten ✳ Walther Meiier ✳ und froͧw Adelheit, sin elichù
wirtin, ✳ und Walther, sin sun, dar ✳ ellù drù gemeinlich ✳ und gaben uff ledig und ler un̄ enzigen sich oͧch gar und gentzlich ✳ und
vertigoten oͧch ✳ offenlich vor mir in gerichte ✳ fùr si un̄ ir erben ✳ dem egen̄ Fridrich, ✳ schaffener ✳ der obgenanten erwidigen froͧwē,
und ir nach komen zuͦ iren handen, ✳ alle die ansprach, vorderūg ✳ und rechtūg, ✳ so si moͤchten haben ze sprechenne ✳ zuͦ den obgenanten froͧwen, ✳ von der gelùpschaft wegen, so si hatten getan ✳ dem vorḡ Walther Meiier, ✳ es si vō selgeret ✳ un̄ sunderlich vō
der vierzig phunt phenniḡ wegen, ✳ die si Walthern, sinem sun, gelopt un̄ vˀheissen hatten, ✳ der er oͧch gar und getzklich gewert
ist ✳ von Walthern Meiier, sinem vatter, ✳ und ist oͧch daz alles beschehen, ✳ als urteilt un̄ recht gab, ✳ mit aller der gewarsami, worten
und werken, so dar zuͦ horten ✳ un̄ nottùrftig warent ✳ nach der vorḡ̄ stette recht un̄ guͦter gewonheit ze Brugg. ✳ un̄ do daz
alles beschach, ✳ do fraget ich, der vorḡ̄ schulth̄, umb ✳ ùb daz uff geben un̄ enziehen, ✳ so die vorḡ̄ ✳ Walther Meiier un̄ froͧw
Adelheit, sin elichù wirtin, ✳ und Walther, sin sun, taten an min hant, ✳ und daz uff nemen, ✳ daz Fridrich, ✳ schafner ✳ der obgenantē erwirdigen froͧwen, tet von minr hant zuͦ sinen froͧwen handen, ✳ ùb daz wol kraft un̄ macht soͣlt un̄ moͤcht haben
nu un̄ hie nach. ✳ do wart erteilt mit rechter, gesamnoter urteilt, ✳ daz es wol kraft un̄ macht so haben nu un̄ hie nach
un̄ da wider der vorḡ Walther Meiier ✳ un̄ froͧw Adelheit, sin elich wirtin, ✳ noch Walther, sin sun, ✳ noch ir erben ✳ niemer soͤnd getuͦn,
weder an geistlichen noch an weltlichen gerichten ✳ noch aͧn gericht, ✳ anͧ alle geverd. ✳ da bi waz ✳ her Hartman, kilcher ze
Wintertur, ✳ Uͦlrich Wernher, ✳ Claus Wescher, ✳ Joh̄ Stuͤlli, ✳ Johans Moser, ✳ Heinrich vō Remīgen, ✳ Heinrich Swendi, ✳ Ruͦdolf
Mùli, burgere ze Brugg, ✳ und ander erber lùten vil. ✳ und des ze einem waren un̄ stetten urkùnd ✳ alr der vorgeschribner
gedingen, ✳ so han ich, der obgenant ✳ schulth̄, min insigel ✳ vō des gerichtes wegen ✳ un̄ es oͧch geviel mit gesamnoter urteilt
gehenket an disen brief, ✳ der geben ist ze Brugg in Ergoͤw ✳ an dem nechsten samstag ✳ vor sant Martis tag, ✳ do man zalt
vō gottes gebùrt ✳ tusent drù hundert jar, ✳ dar nach in dem sechszigosten und fùnften jarr. ✳